初黃綬赴藍田縣作
作者：錢起
朝代：唐

paragraphs: 蟠木無匠伯，終年棄山樊。
苦心非良知，安得入君門。
忽忝英達顧，寧窺造化恩。
螢光起腐草，雲翼騰沈鯤。
片石世何用，良工心所存。
一叨尉京甸，三省慚黎元。
賢尹正趨府，僕夫儼歸軒。
眼中縣胥色，耳裏蒼生言。
居人散山水，即景真桃源。
鹿聚入田逕，雞鳴隔嶺村。
飡和俗久清，到邑政空論。
且嘉訟庭寂，前階滿芳蓀。